Je soꞌu tü kaꞌi nekaainjatkat oꞌu na judíokana tü ekawaa kanüliakat Pascua,
nütüjaa aaꞌut Jesús sünain keraain nükalia süpüla oꞌunaa saꞌakajee tü wayuukolüirua eemüin chi Nüshikai.
Je saaꞌu alin maꞌi nüpüla waneepia na anoujashiikana nünain,
ayatshiijaꞌa alin maꞌi naya nüpüla pejepa nükalia süpüla ouktaa naaꞌujee.
Shiasa motsapa tü kaꞌikat,
nükotchirüin Jesús na nikirajüinkana sünainmüin tü ekawaakat.
Otta chi nikirajüinkai Judaskai anülia,
chi nüchonkai Simón Iscariote,
eꞌitaanatüjülia nikiiruꞌu nütüma Satanás,
chi sülaülakai yolujaa,
süpüla naapüinjachin nikii Jesús süpüla oꞌutünaa aaꞌin.
Nütüjaa aaꞌut Jesús sümaa sülaülain nia kasa süpüshua nütüma chi Nüshikai,
je sünain chajeꞌewalin nia eejee Maleiwa je sünain nüleꞌejüinjachin nüchikua nünainmüin.
Otta süpüla niiꞌiyatüin namüin na nikirajüinkana sünain nnojolüin yaletayaain naaꞌin noulia,
nüshaꞌwalaakalaka joo sünainjee tü ekawaakat je naakatüin tü nüsheꞌinpalajanakat sünain nijittaain wane tuwaaya nüseꞌeruꞌupünaa.
Nipirajakalaka wane irala süka wüin.
Nuꞌttakalaka sünain oꞌlojoo nooꞌui na nikirajüinkana sümaa noosojüin shia süka tü tuwaayakat.
Je wanaa sümaa nürütkaain nünainmüin Simón Pedro,
—Senyotkalee,
¿puꞌlojooinjatü tooꞌui?
—nümakalaka Pedro nümüin.
Nüsouktakalaka Jesús nümüin:
—Jaꞌitairü nnojolüin piyaawatüin maaꞌulu yaa saaꞌu tü taaꞌinrakat püka,
piyaawateerü aaꞌu mapeena —nümataalakalaka Jesús nümüin.
—Nnojottaa —nümakalaka Pedro nümüin —Nnojotsü tacheküin süpüleerua puꞌlojooinjatüin tooꞌui.
Nüsouktakalaka Jesús nümüin:
—Müleka nnojoire wulein pia tatüma,
nnojoleechi kasajachin pia tamüin —nümakalaka.
—Senyotkalee,
müleje shia,
puꞌlojoleꞌe tooꞌui,
tajapü je tekii sümaꞌalee —nümakalaka Pedro nümüin Jesús.
Nüsouktakalaka Jesús nümüin:
—Wane wayuu süchikijee oꞌoojoo,
wulesü nüta süpüshua.
Shia neꞌe cheꞌojaaka nümüin nuꞌlojooin nuuꞌui süchikijee waraittaa.
Otta müshiꞌiya jiakana,
wuleinapa.
Waneeshaꞌalajaꞌa neꞌe chi nnojoikai wulein jaꞌaka —nümakalaka Jesús.
Nümüsü Jesús tüü süka nütüjaatüjülüin aaꞌu jaralinjachin aapüin nikii.
Shiasa süchikijee nuꞌlojoin Jesús nooꞌui na nikirajüinkana,
naꞌatüin tü nüsheꞌinpalajanakat sümaa nüikkalaain nüchikua eejechire paala nikaain.
Nümakalaka namüin na nikirajüinkana:
—¿Jamaluꞌut saaꞌin jümüin tü taaꞌinrakat jüka?
“Ekirajüikalee” je “Senyotkalee” müshii jia tamüin.
Je lotüsü jünüiki süka tia,
süka tayainjaꞌa chi jümakai.
Maa aka tayakai,
chi ekirajüikai jia,
chi Jüsenyotsekai,
toꞌlojooitpa juuꞌui,
müinjana jiaꞌaya juꞌlojoojiraainjatü juuꞌui.
Tüü,
teeꞌiyatia jümüin sünain nnojolüin yaletayaain taaꞌin juulia.
Akaainjana jia namüin na juwalayuukana,
nnojotsü yaletayaainjatüin jaaꞌin noulia.
Akaalinjiraainjana jia waneepia.
Tamüsü paala jümüin tü shiimüinkat:
Wane wayuu eekai achepchieein,
nnojoishi alanaain nuulia chi kachepchiakai.
Je wane aluwataaushi,
nnojoishi alanaain nuulia chi kajünalakai.
Otta müshiꞌiya jiakana,
süka jütüjaaitpain saaꞌu jooluꞌu tüü,
talatashaateena maꞌi jia müleka jiꞌyataale namüin na juwalayuukana sümaa nnojolüin yaletayaain jaaꞌin noulia.